**מרקו פנטליץ'** (בסרבית: **Марко Пантелић**; בקרואטית: **Marko Pantelić**; נולד ב-15 בספטמבר 1978 בבלגרד שביוגוסלביה, כיום בסרביה) הוא כדורגלן עבר סרבי ששיחק בעמדת החלוץ בקבוצות שונות באירופה ובנבחרת סרביה, עמה השתתף במונדיאל 2010 וצבר במדיה 43 הופעות.

קריירה
------

פנטליץ' התחיל את הקריירה שלו בקבוצת הכוכב האדום בלגרד, ובהמשך שיחק במועדונים היווניים פ.צ. קילקיסיאקוס ואירקליס סלוניקי, שם חתם על חוזה כאשר היה רק בן 14, ועלה לקבוצה הבוגרת בשנת 1997. באותה שנה הוחתם על ידי מועדון הפאר הצרפתי פריז סן-ז'רמן, שם שיחק בעיקר בקבוצת המילואים. בשנת 1998 הושאל ללוזאן מליגת העל השווייצרית שם שיחק עונה אחת, והרשים מאוד, כאשר מאזנו עמד על 21 הופעות ו-14 שערים. בתום עונה זו חתם בסלטה ויגו מהלה ליגה הספרדית. פנטליץ' לא התאקלם בסלטה ויגו, ועבר השאלות רבות, לשטורם גראץ מהבונדסליגה האוסטרית, וליברדון ספורט השווייצרית. את עונת 2002/03 פתח פנטליץ' במועדון הסרבי FK אוביליץ', ובמהלך העונה עבר לסמדרבו הסרבית, עמה זכה בגביע של סרביה ומונטנגרו באותה עונה, וחזר להפגין יכולת גבוהה אחרי תקופות ארוכות בהן נעדר ממשחק. את עונת 2003/04 החל פנטליץ' בסמדרבו, ובאמצע העונה חזר פנטליץ' למועדון ילדותו, הכוכב האדום בלגרד, גם שם הפגין יכולת מצוינת, וסיים את העונה עם דאבל מקומי. בעונת 2004/05 הבקיע 21 שערים, והוכתר כמלך השערים בליגת העל של סרביה ומונטנגרו. 

את עונת 2005/06 פתח פנטליץ' בכוכב האדום בלגרד, אך לקראת תום חלון ההעברות חתם בהרטה ברלין מהבונדסליגה. פנטליץ' מיצב את עצמו כחלוץ מוביל בקבוצה, תוך שיתוף פעולה עם יילדיריי בשטורק הטורקי ומרסליניו הברזילאי. בשלוש עונותיו הראשונות של פנטליץ' בקבוצה, הוא היה שחקן הרכב קבוע, והבקיע במספרים דו ספרתיים בכל אחת מהעונות. עונתו הרביעית והאחרונה של פנטליץ' בקבוצה הייתה 2008/09. בעונה זו פנטליץ' הבקיע שבעה שערים אך סופסל לעיתים קרובות לטובת אנדריי וורונין, והקבוצה סיימה במקום הרביעי בבונדסליגה שהקנה לה כרטיס לפלייאוף הליגה האירופית, אך פנטליץ' לא נשאר בקבוצה, ועזב לאחר ארבע עונות, בהן הבקיע 45 שערי ליגה ב-114 הופעות. 

פנטליץ' חתם באייאקס אמסטרדם לקראת עונת 2009/10, שם שיחק עונה אחת בה שיתף פעולה בהתקפה עם לואיס סוארס, הפגין יכולת מצוינת כשהבקיע 16 שערי ליגה, וזכה בגביע ההולנדי, לאחר ניצחון במפגש כפול על פיינורד. בתום עונה זו חתם פנטליץ' באולימפיאקוס, שם שיחק שלוש עונות, וזכה בשלוש אליפויות יוון ובשני גביעים. פנטליץ' צבר 38 הופעות והבקיע 20 שערים במדי אולימפיאקוס, ובעונת 2011/12 סיים כמלך השערים של הגביע היווני. בתום עונת 2012/13, עם התמעטות הדקות להן זכה, פרש פנטליץ' ממשחק פעיל.

קריירה בינלאומית
----------------

פנטליץ' החל לשחק בנבחרת סרביה ומונטנגרו בשנת 2003, אך לא זומן למונדיאל 2006. לאחר המונדיאל החל פנטליץ' להיקרא יותר לסגל של נבחרת סרביה, שנפרדה ממונטנגרו לאחר המונדיאל, ונכלל בסגל סרביה למונדיאל 2010, שם הבקיע את שער הניחומים בהפסד 2-1 לנבחרת אוסטרליה בשלב הבתים. פנטליץ' המשיך לשחק בנבחרת גם במוקדמות יורו 2012, אך לאחר שנבחרתו כשלה לעלות לטורניר, פרש פנטליץ' מהנבחרת, לאחר שצבר 43 הופעות והבקיע עשרה שערים.

תארים
-----

עם פריז סן-ז'רמן:

* גביע האלופות (צרפת): 1998

עם לוזאן:

* הגביע השווייצרי: 1998/99

עם שטורם גראץ:

* הסופר קאפ האוסטרי: 1999

עם סמדרבו:

* הגביע של סרביה ומונטנגרו: 2002/03

עם הכוכב האדום בלגרד:

* אליפות ליגת העל של סרביה ומונטנגרו: 2003/04
* הגביע של סרביה ומונטנגרו: 2003/04
* מלך השערים של ליגת העל של סרביה ומונטנגרו: 2004/05

עם אייאקס אמסטרדם:

* הגביע ההולנדי: 2009/10

עם אולימפיאקוס:

* אליפות ליגת העל היוונית (3): 2010/11, 2011/12, 2012/13
* הגביע היווני: 2011/12, 2012/13
* מלך השערים של הגביע היווני: 2011/12

קישורים חיצוניים
----------------

ויקישיתוף מדיה וקבצים בנושא **מרקו פנטליץ'** בוויקישיתוף

* פרופיל, באתר Transfermarkt
* פרופיל, באתר Fussballdaten.de (בגרמנית)
* פרופיל, באתר Soccerway
* פרופיל, באתר WorldFootball.net
* פרופיל, באתר National Football Teams

| **נבחרת סרביה – מונדיאל 2010** |
| --- |
| 1 סטויקוביץ' • 
2 רוקאבינה • 
3 קולארוב • 
4 קצ'אר • 
5 וידיץ' • 
6 איוואנוביץ' • 
7 טושיץ' • 
8 לזוביץ' • 
9 פנטליץ' • 
10 סטנקוביץ' • 
11 מיליאש • 
12 איסלקוביץ' •
13 לוקוביץ' • 
14 יובאנוביץ' •
15 ז'יגיץ' •
16 אוברדוביץ' •
17 קראסיץ' •
18 נינקוביץ' •
19 פטרוביץ' •
20 סובוטיץ' •
21 מרג'ה •
22 קוזמנוביץ' •
23 ג'רוצ'יץ' •
מאמן: אנטיץ' | סרביהסרביה |